## Turisme Comunitat Valenciana dona suport a la difusió del V Concurs Nacional de Coca Tradicional i Creativa Ciutat d’Oliva

*** La secretària autonòmica de Turisme ha assistit a este certamen professional que ha reunit 27 cuiners de tota la península
* Destaca que “esdeveniments com este no només ens permeten gaudir dels exquisits sabors de la nostra terra, sinó que també contribuïxen a la promoció turística de la Comunitat Valenciana”**

Turisme Comunitat Valenciana, a través de l’Exquisit Mediterrani, dona suport a la difusió del V Concurs Nacional de Coca Tradicional i Creativa Ciutat d’Oliva, un certamen professional organitzat per l’Ajuntament d’Oliva junt amb l’Associació Gastronòmica d’Amics de la Coca (Agaco), que s’ha celebrat este dilluns amb l’assistència de la secretària autonòmica de Turisme, Cristina Moreno.

Esta quinta edició, celebrada al Centre Polivalent d’este municipi de la Safor, ha batut rècord de participació i ha reunit 27 cuiners de la Comunitat Valenciana i Andorra, que han competit per crear la coca més creativa, a més de set escoles de cuina de la Comunitat Valenciana.

En este context, la secretària autonòmica de Turisme ha afirmat que “fer valdre els nostres productes locals és fonamental per a la promoció de la nostra destinació turística”. Al mateix temps que ha subratllat que “el turisme gastronòmic és un recurs d’incalculable valor per a la nostra Comunitat Valenciana”.

A juí seu, es tracta d’un producte que “no només ens permet gaudir dels exquisits sabors de la nostra terra, sinó que també contribuïx a la promoció dels nostres productes locals, la dinamització de l’economia i l’enfortiment de la identitat dels nostres municipis”.

Cristina Moreno ha reconegut l’esforç de l’Ajuntament d’Oliva, de tots els organitzadors i concursants presents en esta edició del Concurs Nacional de Coca, pel seu treball i “per compartir esta iniciativa i contribuir a donar a conéixer un dels nostres atributs més valuós i demanat, la nostra gastronomia”.

“Esdeveniments com este contribuïxen a la promoció turística de la Comunitat Valenciana i especialment d’Oliva”, ha afirmat Cristina Moreno, que, a més, ha recordat que les platges del municipi han obtingut este any 5 banderes blaves, a més de ser una destinació proactiva, unida a la Xarxa de Destinacions Turístiques Intel·ligents de la Comunitat Valenciana i que, a més, alberga un ric patrimoni cultural i natural.

**Premiats de la quinta edició del concurs**

Entre els 27 professionals procedents de diversos racons de la Comunitat Valenciana i Espanya, el jurat ha triat guanyadora la proposta del restaurant Tabick de Llombai. El premi està dotat amb 1.000 euros, trofeu i diploma acreditatiu.

El segon premi de 500 euros ha sigut per a la proposta de Xavi-a la Sal, de Xàbia. Mentres que el tercer trofeu, dotat amb 250 euros, ha sigut per a la proposta elaborada pel restaurant Juan XXIII de Benifaió. Així mateix, el quart premi extraordinari, a la coca més creativa, ha sigut per al Forn de Sant Josep. A més, el CdT de Dénia ha sigut reconegut amb el premi a la millor escola d’hostaleria.

El jurat que ha triat la millor coca ha estat compost per Alberto Ferruz, del restaurant BonAmb de Xàbia, amb dos estreles Michelin; Germán Carrizo, del restaurant Fierro de València, amb una estrela Michelin; Philippe Regol, Premi Nacional de Gastronomia al seu blog gastronòmic; Melinda Padilla, de la Guia Repsol; Maje Martínez, de Gastrònoma i Alacant Gastronòmica; Rubén Fenollar, Premi Gastronomia Ciutat de València; Enric Canet, del Gremi de Mestres Forners de València, i Rocío Riquelme, presidenta de Dones per la Gastronomia.

Finalment, cal assenyalar que este acte d’entrega de premis ha comptat també amb l’assistència de l’alcaldessa d’Oliva, Yolanda Pastor; el regidor de Turisme, Salvador Llopis, i el president d’Agaco, Pepe Cotaina.

Fecha: 13/05/2024